Mieliestronk se Nommerpas
Internasionaal bekend as © S.u.d.o.k.u., waarvan die naam deur kopiereg beskerm word
Die Nommerpas-speletjie is besig om die wêreld te verower. Dit is al selfs dié speletjie van die 21ste eeu genoem. Kyk maar byvoorbeeld hoe is Europeërs deesdae ook op die treine besig om te krabbel en te dink dat die breinvonke so spat!
Hierdie Java-program stel Nommerpas-liefhebbers in staat om ingewikkelde syferroosters op te los (moet egter nie toelaat dat dit jou pret om dit self te doen te veel bederf nie!). Klik op "Wis uit" en tik die leidrade presies in soos dit in 'n nommerraaisel in jou koerant of ander publikasie verskyn. Klik dan op "Los op"... en die oplossing behoort blitsig te verskyn.
Klik hierna twee keer op "Wis uit" as jy die rooster wil skoonmaak om weer te begin. Om slegs een letter uit te wis, klik 'n mens op die letter en dan tik jy die spasiebalk op jou toetsbord.
Die program kan stellig ook met vrug deur opstellers van Nommerpas-raaisels gebruik word. Klik eenvoudig op "Wis uit", tik jou leidraad-syfers rond en bont van 1 tot 9 in soos jy hulle gespasieer wil hê vir 'n billike nommerraaisel— en kyk wat is die resultaat as jy op "Los op" klik. As die program nie in staat is om 'n oplossing te skep nie, sal hy vir jou so sê (ongelukkig in Engels, maar dit kon ons nie verander nie!)
Druk om die beurt die nommerraaisel en die oplossing op jou drukker uit en kyk dan hoe vaar jy teen jou eie uitdaging!
WAARSKUWING: Moet egter NOOIT teen die reëls van die spel ingaan en dieselfde syfer meer as een keer in enige reguit lyn regop of dwars op die rooster invul nie. Moet dit ook nie in enige van die nege groter vierkante doen nie. Die herhaling kan die blikbrein mateloos verwar. Alles kan miskien selfs oombliklik stagneer en dan sit jy met die gebakte pere deurdat jou blaaier ("browser") vries. Die gevolg sal wees dat jy sal moet herlaai... alles weer heeltemal van voor af sal moet doen.
Daar word aanvaar dat jy vertroud is met die reëls van Nommerpas. Indien nie, verg dit ongelukkig 'n taamlik ingewikkelde verduideliking op skrif, al is die beginsel glad nie so ingewikkeld nie. Die basiese reëls is darem as volg:
Geen syfer van 1 tot 9 mag meer as een keer in 'n dwars ry gebruik word nie.
Geen syfer van 1 tot 9 mag meer as een keer in 'n regop ry (vertikale ry) gebruik word nie.
Geen syfer van 1 tot 9 mag meer as een keer in enige van die nege verskillende groter vierkante gebruik word nie.